**Mieunică şi vrăbiuţele**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

– Gata! zice Mieunică,

O să uit de şoricei,

I-am vânat cât i-am vânat,

Dar m-am săturat de ei.

Când ningea şi era ger

Nu ieşeam deloc pe-afară,

Plec să fac o promenadă,

Căci de-o zi e primăvară!

Uite ce de-a vrăbiuţe!

Zău că nu mai am răbdare,

Vreau să le salut pe toate,

Dar mi-e frică să nu zboare.

Vai, că-s proaste! Au zburat!

Se căzneşte Mieunel,

Nici măcar nu m-au lăsat…

Să le-admir şi eu niţel.